**Tositteiden hyväksyminen palvelukeskuksessa**

Valtiokonttori on tänään uudistanut määräyksen ja ohjeen tositteiden hyväksymisestä palvelukeskuksessa. Määräyksen ja ohjeen uudistamisessa on huomioitu erityisesti seuraavat hyväksymismenettelyt.

**Ylisuoritusten palautukset**

Määräys mahdollistaa kirjanpitoyksikön saamien ylisuoritusten palautusten hyväksymisen Palkeissa. Ylisuorituksen palautuksen todentava tosite todentaa kahden tasetilin välisen rahoitustapahtuman, eikä sillä siten ole talousarviokirjanpidollista vaikutusta. Siten talousarvioasetus mahdollistaa tositteen hyväksynnän Palkeissa.

Tositteiden hyväksynnästä annetun ohjeen luvussa *Tulotiliotteiden käsittely* tarkennetaan ylisuoritusten käsittelyä koskevia käytännön toimintatapoja.

**Ostolaskuista perittyjen ulosottojen tilitykset**

Määräys mahdollistaa ostolaskuista perittyjen ulosottojen tilitysten hyväksymisen Palkeissa. Ostolaskuista perittävien ulosottojen tilitykset eivät sisällä talousarviomenoa ja niiden hyväksyntä voidaan siten siirtää tehtäväksi Palkeissa. Maksukiellon alaisen toimittajan lasku ja siitä tehty ulosmittaus hyväksytään jatkossakin kirjanpitoyksikössä. Ostolaskuista perittyjen ulosottojen tilitysten osalta Palkeet varmistuu siitä, että ostolaskulta tulee vähennettyä ulosoton osuus ja että tilitystä ei makseta ennen kuin kirjanpitoyksikkö on asiatarkastanut ja hyväksynyt maksukiellon alaisen toimittajan laskun.

Tositteiden hyväksynnästä annetussa ohjeessa tarkennetaan ulosottojen tilitysten käsittelyä koskevia käytännön toimintatapoja.

**Pankkitilille palautuneiden palkka- tai palkkiosuoritusten uudelleenmaksut**

Määräyksessä ja ohjeessa on huomioitu palkanlaskentaan liittyvät tulokirjausten sekä pankkitilille palautuneiden palkka- tai palkkiosuoritusten uudelleenmaksujen hyväksyntämenettelyt.

Tositteiden hyväksynnästä annetussa ohjeessa tarkennetaan tulokirjausten sekä pankkitilille palautuneiden palkka- tai palkkiosuoritusten käsittelyä koskevia käytännön toimintatapoja.

Palkeissa hyväksyttyjen tositteiden jälkikäteistä seurantaa varten perustetaan Kieku-järjestelmään Palkeissa hyväksyttäville, maksuunpanovaikutteisille tositteille oma tositelaji.

**Voimaantulo**

Määräys ja ohje tositteiden hyväksymisestä palvelukeskuksessa astuvat voimaan välittömästi. Samalla kumotaan Valtiokonttorin 30.10.2015 samasta asiasta antama määräys VK/926/00.01/2015 ja ohje VK/927/00.01/2015.

Toimialajohtaja Mikko Kangaspunta

Taloushallintoasiantuntija Veera Mäki

**Tiedoksi:** Valtiontalouden tarkastusvirasto

Palkeet